LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 196**

**2021. gada 5. maijā**

Atklāta sēde, sākas plkst. 10.00, beidzas plkst. 11.40

Videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Edvīns Šnore *(komisijas sekretārs)*, Raimonds Bergmanis, Ivans Klementjevs, Ainars Latkovskis, Māris Možvillo, Vita Anda Tērauda, Atis Zakatistovs,**

**komisijas darbinieki**: vecākā konsultante Ieva Barvika, konsultanti Kristiāna Stūre, Egita Kalniņa, Inese Silabriede, Māris Veinalds

**citas personas:**

* **Ministru prezidenta parlamentārā sekretāre Evika Siliņa;**
* Krīzes vadības padomes sekretariāta vadītāja p.i. **Kaspars Druvaskalns**;
* Veselības ministrijas Veselības aprūpes departamenta Ārstniecības kvalitātes nodaļas vadītāja **Sanita Janka**;
* Veselības ministrijas Vides veselības nodaļas vadītāja **Jana Feldmane**;
* Slimību profilakses un kontroles centra Infekciju slimību riska analīzes un profilakses departamenta direktors **Jurijs Perevoščikovs**;
* Ārlietu ministrijas Juridiskā departamenta direktora p.i. **Kristīne Līce**;
* Iekšlietu ministrijas Normatīvo aktu nodaļas vadītāja **Inguna Gorbačova-Ščogole**;
* Izglītības un zinātnes ministrijas valsts sekretāra vietnieks, Sporta departamenta direktors **Edgars Severs**;
* Izglītības un zinātnes ministrijas Juridiskā un nekustamo īpašumu departamenta direktors **Raimonds Kārkliņš**;
* Izglītības kvalitātes valsts dienesta Uzraudzības departamenta direktors **Juris Zīvarts**;
* Satiksmes ministrijas valsts sekretāra vietnieks **Dins Merirands**;
* Aizsardzības ministrijas valsts sekretārs **Jānis Garisons**;
* Aizsardzības ministrijas Krīzes vadības departamenta direktors **Vitālijs Rakstiņš**;
* Ekonomikas ministrijas valsts sekretāra vietniece **Zaiga Liepiņa**;
* Ekonomikas ministrijas Analītikas dienesta vadītājs **Jānis Salmiņš**;
* Ekonomikas ministrijas Nozaru politikas departamenta direktore **Anita Zimele**;
* Ekonomikas ministrijas Nozaru politikas departamenta direktora vietniece **Dace Butāne**;
* Ekonomikas ministrijas Nozaru politikas departamenta vecākā eksperte **Aleksandra Gavrilova**;
* Finanšu ministrijas Juridiskā departamenta Iepirkumu politikas un valsts nekustamo īpašumu pārvaldīšanas politikas nodaļas vadītāja **Inga Bērziņa**;
* Vides aizsardzības un reģionālās attīstības ministrijas Juridiskā departamenta Juridiskās nodaļas juriste **Marta Ošleja**;
* Labklājības ministrijas Sociālo pakalpojumu departamenta direktors **Aldis Dūdiņš**;
* Tieslietu ministrijas Valststiesību departamenta direktore **Sanita Armagana**;
* Tieslietu ministrijas Nozaru politikas departamenta Kriminālsodu izpildes politikas nodaļas vadītāja **Kristīne Ķipēna**;
* Kultūras ministrijas valsts sekretāra vietnieks **Uldis Zariņš**;
* Valsts ieņēmumu dienesta Stratēģiskās vadības lietu un sabiedrisko attiecību pārvaldes Stratēģiskās vadības daļas Plānošanas nodaļas vadītāja **Māra Krievāne;**
* Latvijas Izglītības un zinātnes darbinieku arodbiedrības eksperte sociāli ekonomiskajos jautājumos **Anda Grīnfelde**;
* Latvijas Izglītības un zinātnes darbinieku arodbiedrības priekšsēdētājas vietniece **Irina Avdejeva**;
* Latvijas Pašvaldību savienības padomnieks tautsaimniecības jautājumos **Aino Salmiņš**;
* Latvijas Tirgotāju asociācijas valdes priekšsēdētājs **Henriks Danusēvičs**;
* Latvijas Degvielas tirgotāju asociācijas pārstāve **Ieva Ligere**;
* Latvijas Tirdzniecības un rūpniecības kameras pārstāve **Katrina Zariņa**;
* Saeimas Juridiskā biroja vecākā juridiskā padomniece **Līvija Millere**;

**Sēdi vada:** komisijaspriekšsēdētājs J.Rancāns

**Protokolē:** K.Stūre

Darba kārtība:

1. Covid-19 infekcijas izplatības pārvaldība, tendences, secinājumi un izaicinājumi.

2.Dažādi.

**J.Rancāns** atklāj komisijas sēdi un veic deputātu klātbūtnes pārbaudi.

*Sēdē piedalās deputāti J.Rancāns, E.Šnore, R.Bergmanis, I.Klementjevs, A.Latkovskis, V.A.Tērauda, A.Zakatistovs. M.Možvillo pievienojas sēdes laikā.*

**J.Rancāns** aicina pāriet pie šodienas sēdes tēmas – Covid-19 infekcijas izplatības pārvaldība, tendences, secinājumi un izaicinājumi. Kādu brīdi komisijā šīs aktuālās tendences neesam skatījuši, jāskatās, kā gājis, kur esam, kā ir ar Ministru kabineta noteikumiem, kāda ir kopējā situācija. Mēģināsim rast lielāku izpratni par to, kas šobrīd notiek nozarēs.

**E.Siliņa** informē, ka no pirmdienas Latvijā visiem iedzīvotājiem pieejama vakcinācija. Monitorings rāda, ka četrās brīvdienās vakcinācija noritējusi raiti, iedzīvotāju interese bijusi liela. Sestdien bijušas tehniskas kļūmes vakcinācijas sistēmā, bet tas tika atrisināts. Arī uzņēmēji aktīvi izmanto iespēju kolektīvus pieteikt vakcinācijai. Pieaug vakcinācijas centru skaits, pieaug arī vakcinēties gribošo cilvēku skaits.

Saistībā ar pagājušās nedēļas lēmumiem ir dažādi viedokļi, gan iedzīvotāji izsaka, gan politologi. Daļa no noteikumiem jau iepriekš tika iestrādāta Ministru kabineta noteikumos, nebija spēkā, jo bija atsevišķs Ministru kabineta lēmums jāpieņem. Ņemot vērā, ka pagājušajā nedēļā epidemioloģiskā situācija bija tāda, ka bija reģistrēti pat tūkstoš jauni gadījumi dienā, Ministru kabinets nolēma, ka tikai 11. maijā atgriezīsies pie drošības pasākumu pārskatīšanas. Ar Saeimas izsludināto lēmumu stājās spēkā noteikumi par terasēm, kā Saeima arī lēmusi – Ministru kabinets, pasliktinoties epidemioloģiskajai situācijai, var kaut ko mainīt, skatīsies kādu iespaidu atstājušas maija brīvdienas.

Par sportu, tirdzniecības centriem arī Ministru kabineta noteikumos Nr.360. Par tirdzniecības centriem bija spēkā jau šīs normas, uz lielajiem centriem virs 25 tūkstošiem m2, uz tiem neattiecas, bet uz mazajiem nosacījumi ir spēkā, darbojas, tur būtu jāmaina tikai subjektu loks, jo noteikumi ir spēkā. Arī attiecībā par sportošanas noteikumiem gaidām 11.maiju. Pagājušajā nedēļā bija divas Ministru kabineta sēdes, lai sekmētu krīzes pārvarēšanu, varētu analīzi redzēt vairāk, valdība pieņēma grozījumus noteikumos, kas paredz, ka to personu, kas inficējušās ar Covid-19, datus no valsts informācijas sistēmām varēs saņemt un apstrādāt Valsts ieņēmumu dienests un attiecīgās ministrijas, kas strādā ar šiem datiem, lai varētu saprast, kur saslimst, analizēt labāk datus.

29. aprīlī Ministru kabinets apstiprināja grozījumus, kas ļauj pilnībā vakcinētām personām neveikt rutīnas skrīninga testus darba pienākumu veikšanai. Tie, kas būs vakcinēti, regulāros skrīninga testus varēs neiziet.

Klātienē notiks valsts pārbaudījumi, centralizētie eksāmeni vidējā izglītībā, eksāmenu norise būs atsevišķs pasākums – tas neparedz ilgstošu vai pastāvīgu personu pulcēšanos izglītības iestādē. Protams, arī visu norisē iesaistīto personu testēšana paredzēta. Ja būs skolotāji, kas ir vakcinēti, tiem nebūs testēšana.

Papildus Kultūras ministrija rosinājusi atļaut dejas nozares praktiskās nodarbības klātienē. Ievērojot epidemioloģiskās drošības prasības, Jāzepa Vītola Latvijas Mūzikas akadēmijas, Latvijas Kultūras akadēmijas, Latvijas Kultūras koledžas studiju programmas dejām, horeogrāfijai notiks praktiskā daļa, strikti ievērojot epidemioloģiskās drošības pasākumus.

Ilgstošā dīkstāvē esošie sporta centri varēs saņemt kompensāciju apgrozījuma kritumam. Šim mērķim valdība budžetā paredzējusi līdzekļus astoņu miljonu eiro apmērā. Vienreizēju grantu jeb dāvinājumu piešķirs Covid-19 krīzes skartajam sporta centram operacionālo izmaksu segšanai. Sporta centriem nereti lielas platības, ne tik daudz strādājošo loks, ar dīkstāves pabalstiem nevarēja nosegt izdevumus, kas radās par telpu nomu, apkuri un tamlīdzīgi. Ir atsevišķs šāds lēmums pieņemts, lai veicinātu, ka šie centri var vēl pastāvēt un cerībā uz labāku Covid-19 situāciju varēs turpināt strādāt.

Valdība papildus piešķīra finansējumu apgrozāmo līdzekļu grantu programmās – uzņēmumiem 173 miljonu eiro apmērā, arī nolēma turpmāk atbalstu fokusēt uz komersantiem, kas Covid-19 krīzē visvairāk cietuši, atbalsta programma stāsies spēkā, kad to saskaņos ar Eiropas Komisiju. Pagājušajā nedēļā valdība apstiprināja 51 aizdevuma projektu pašvaldībām higiēnas prasību nodrošināšanai pirmsskolas izglītības iestādēs, transporta infrastruktūras attīstībai.

Pagājušajā nedēļā tika izskatīts Tieslietu ministrijas un Veselības ministrijas kopīgi izstrādātais informatīvais ziņojums par potenciāliem sabiedrības ieguvumiem no vakcinācijas pret Covid-19 un iespējamiem motivējošiem pasākumiem. Ministrijas norāda, ka pašreizējos apstākļos vakcinācija joprojām brīvprātīga, tiek respektētas ikviena cilvēka tiesības un izvēle attiecībā uz vakcinācijas saņemšanu. Nekādi papildu ierobežojumi personām, kuras nav vakcinējušās, netiek šobrīd paredzēti. Ņemot vērā pieredzi gan Amerikas Savienotajās Valstīs, gan Izraēlā, gan Apvienotajā Karalistē, kur cilvēki ir masveidā vakcinēti, doma ir, ka varētu papildu ieguvumus vakcinētām personām ieviest, kad vakcīnas būs pieejamas ikvienam Latvijas iedzīvotājam un būs vakcinējusies pietiekami liela sabiedrības daļa, īpaši riska grupas un ka epidemioloģiskā situācija būs pilnībā droša. Pilnībā vakcinētām personām varētu pakāpeniski mazināt ierobežojumus pa posmiem, iezīmē, kādi tie varētu būt. Papildus ir domāts, ka dažādus motivējošus pasākumus varētu ieviest, iesaistot uzņēmējus, pašvaldības, sabiedriskās organizācijas. Tika rosināts arī B slimības lapu piešķirt, ja personai, kura vakcinējusies, ir pēc vakcinācijas komplikācijas. Tāds informatīvais ziņojums valdībā tika izskatīts, turpinās lemt, kādā veidā motivēt un atvieglot dzīvi cilvēkiem, kas vakcinējušies un, protams, sabiedrībai kopumā.

**J.Rancāns** aicina deputātus pieteikties *Webex* saziņas vietnē, ja tehnisku iemeslu dēļ tas nav iespējams, aicina *Whatsapp* grupā jautājumiem pietiekties.

**K.Druvaskalns** informē, ka E.Siliņa precīzi atspoguļoja Ministru kabineta lēmumus un plānoto. Papildus – kopš ārkārtējās situācijas beigšanās Krīzes vadības padomes sēdes ar Ministru kabineta sēdēm šobrīd kopā nenotiek, sekretariāts strādā atbilstoši kompetencei pie iespējamiem sliktākajiem scenārijiem, ja nu gadījumā situācija strauji pasliktinās, protams, sadarbībā ar Starpinstitūciju darbības koordinācijas grupu. Kas rada bažas – svētku laikā testu skaits ir stipri mazāks, vērš uzmanību, lai neradītu iespaidu, ka 11.maijā testu un saslimušo apjoms būs ļoti objektīvs, jo tas samazināsies.

**J.Feldmane** papildina par terasēm – uzskata, ka šeit nepieciešams papildus drošības pasākumus noteikt gan par distancēšanos, gan pieļaujamo cilvēku skaitu pie galdiņiem. Rosinās, ka āra terasēs netiek lietoti alkoholiskie dzērieni, ņemot vērā, ka tas ir, kā kompensējošs pasākums. Bet šeit nevajadzētu būt runai par alkohola lietošanu, kas paildzina uzturēšanās laiku terasēs, pastiprina cilvēku pulcēšanos, rada papildu inficēšanās riskus. Par vakcinēšanas paplašināšanu – šobrīd vakcinēto cilvēku skaits sasniedz 14% un vairāk, riska grupu vakcinācijas aptvere pieaug, 14% ir pirmā deva, otrā – 2,5%. Ja skatāmies par riska grupām – ārstniecības iestādēs strādājošajiem 70% pārsniedz, vecumā virs 60 gadiem otrā deva pārsniedz 7%, cilvēkiem ar hroniskām slimībām vakcinācijas aptvere ar otro devu pārsniedz 3%, pirmā 32%. Palielinās sabiedrības un riska grupu vakcinācijas aptvere.

**J.Perevoščikovs** prezentē aktuālos epidemioloģiskos datus (*prezentācijas kopija pievienota pielikumā*). Informē, ka aizvadītajā nedēļā saslimušo skaits bija lielāks, nekā iepriekšējās nedēļās – reģistrēti 4434 gadījumi, kas ir par 11,4% vairāk nekā 16. nedēļā. Salīdzinot ar 13. nedēļu, kad pēc tam sākās gadījumu skaita pacēlums, redzam, ka 4 nedēļu laikā pieaugums sastādīja 36%. Šis gads sadalāms divos posmos – pirmās 8 nedēļas, kad saslimstība konsekventi samazinājusies, otrs posms, kad saslimstība stabilizējās un pēc tam pēdējās nedēļās sāka pieaugt. Stagnācijas laika periodu atsevišķi aplūkojot – no 10. nedēļas līdz 16. nedēļai – vidēji bija reģistrēti 3599 gadījumi, ja salīdzinām aizvadīto nedēļu ar šo vidējo gadījumu skaitu šajā stagnācijas periodā, novērojam pieaugumu, tas ir par 23% lielāks, nekā vidēji šajā laika posmā. Periodā no 11. nedēļas varam redzēt, ka kumulatīvais Covid-19 testu skaits ir pat nedaudz laika periodā no 14. marta pieaudzis, bija kritums, kas saistīts ar Lieldienām, pēc tam dažas dienas pēc Lieldienām testi bija veikti lielākā apjomā. Redzam atkal testu skaita kritumu, kritums pēdējo 7 dienu laikā sastādīja 19%, vidēji vairs nav starp 13 un 14 tūkstošiem testu dienā, bet 11 tūkstoši testu vidēji veikti dienā.

Redzam, ka saslimstība kopš 14. marta pieauga daudz straujāk, nekā testu skaits. Pēdējās dienās sakarā ar testu skaita samazinājumu, redzams arī Covid-19 pozitīvo personu skaita samazinājums, bet tas nav tik izteikts, kā testu skaita samazinājums. Joprojām 7 dienu laikā novērojam par 8% vairāk saslimušo, nekā analogā iepriekšējā periodā. 14 dienu kumulatīvais rādītājs – sākotnējais mērķis bija sasniegt 200 uz 100 tūkstošiem iedzīvotāju, bet diemžēl pēdējo 3-4 nedēļu laikā novērojam šī rādītāja pieaugumu, tas bija par 6% lielāks, nekā iepriekšējo 14 dienu periodā.

Nākamais rādītājs – pozitīvo testu īpatsvars. Svārstības ir saistītas ar to, ka brīvdienās mazāk testē cilvēkus, lai atklātu inficētos riska profesijās. Mazāk testē, bet paliek īstie slimnieki ar simptomiem, šajās dienās pozitīvo testu īpatsvars pieaug. Neraugoties uz ikdienas svārstībām, pozitīvo testu skaits pieaug, tendence jau 4 nedēļas turpinās, tas pats redzams, ja pozitīvo testu novērosim pa nedēļām, tad no 14. nedēļas pietiekami ievērojams pieaugums. Atkārto, ka % vērtēsim ar piesardzību, jo ir slimnieki, kuri dod lielu % un cilvēki, kuriem ir profesionālais risks vai darba pienākumu laikā risks inficēt citus.

Laika periods no 14. marta – kas notiek ar stacionēšanu, stacionēto pacientu skaita pieauguma tendence. Pēdējās dienās 7 dienu dinamikā neuzrādīja ne pieaugumu, ne samazinājumu, vidēji dienā 67 cilvēkiem nepieciešama stacionēšana sakarā ar saslimšanu ar Covid-19. Stacionāros pēdējās dienās novērojam nelielu samazinājumu, 7 dienu laikā par 4%. Katru dienu stacionāros aptuveni 660 pacienti ir, kuri saņem ārstēšanu. Informē, ka 7 dienu laikā smago pacientu skaits stacionāros nedaudz pieaudzis, kopumā 7 dienu laikā šo pacientu skaits ir apmēram 80 pacienti dienā, kuriem ir smaga klīniska norise, kopumā, sākot no marta vidus, tendence pieaugoša.

Kumulatīvais nāves gadījumu skaits Covid-19 pacientiem kopš 14. marta uzrādīja samazinājuma tendenci, kaut gan vienā laika periodā bija pieaugums. Kopēja samazinājuma tendence turpinās, kaut gan pēdējo 3-4 dienu laikā redzam, ka nāves gadījumu skaits nedaudz pieaudzis.

Informē par esošo pasākumu efektivitāti, prezentējot reproduktivitātes koeficientu – sākot no 9.aprīļa redzam, ka pasākumi vairs nav tik efektīvi, reproduktivitātes koeficients stabili pārsniedz 1, līdzīgi tas bija janvāra sākumā, tas nozīmē, ka infekcija sevi ne tikai atražo, bet arī pieaug. Kopš janvāra sākuma līdz aprīļa vidum novērojams, ka pasākumi bija efektīvi un bija saslimstības samazinājums, tagad nav tik efektīvi pasākumi, saslimstība nesamazinās, arī pieaug.

Situācija reģionos – nevaram atrast reģionu, kur būtu īpaši iztikts saslimušo pieaugums, bet kopējā tendence visos reģionos, izņemot Vidzemi, bija tendence pieaugumam. Pirmajā vietā šobrīd Pierīgas reģions. Ar viszemāko – Vidzemes reģions. Reģionālā izplatība liecina par to, ka kopīgie riska faktori pietiekami vienādi darbojas visos reģionos. Saslimstība pieauga faktiski visās vecuma grupās pēdējo divu nedēļu laikā, izņemot cilvēkiem, kuri ir pietiekami labi vakcinēti – 70 gadi un vairāk, šeit pieauguma nav. Vislielākais pieaugums vecumā no 30-39 gadiem.

Joprojām atklāto inficēšanās vietu un apstākļu procents paliek iepriekšējā līmenī – vairāk nekā puse nevar savu inficēšanos ar kādu konkrētu cilvēku sasaistīt, kurš būtu ar Covid-19 simptomiem. Bet, ja paskatāmies uz to, kā zināmie inficēšanās apstākļi vai vietas absolūtajos skaitļos izskatās – mājsaimniecībās pēdējās nedēļās pieaugums, kur cilvēki inficējušies. Arī darba vietās redzams pieaugums skaitliski vairāk, nekā iepriekš. Skaitliski mazāk, nekā iepriekš, sociālās aprūpes centros, ārstniecības iestādēs, kur turpinās samazinājuma tendence. Tradicionāli riska objekti vairs nav tik nozīmīgi kopīgajā saslimstībā, mazāk, nekā 3% no visiem saslimšanas gadījumiem bija inficējušies tradicionālajos riska objektos. Tas liecina, ka vakcinācija darbojas. Ieslodzījuma vietās svārstības, nav īpašas tendences, privātie pasākumi – pietiekami liels Covid-19 skaits, diemžēl redzama arī pieauguma tendence saistībā ar inficēšanos izglītības iestādēs, pirmsskolas izglītības iestādēs.

Starptautiskā situācija Eiropas Savienībā stabili uzlabojas, saslimstība samazinās jau četras nedēļas pēc kārtas. Vidējā intensitāte Eiropas Savienībā ir zemāka, nekā Latvijā, pieaugums joprojām konstatēts tikai sešās valstīs Eiropas Savienībā – Horvātijā, Kiprā, Vācijā, Latvijā, Lietuvā, Nīderlandē. Kaimiņi – Ziemeļvalstis un pie Baltijas jūras esošās valstis – uzrāda pārsvarā samazinājuma tendences, izņemot Latviju, Lietuva diezgan paralēli pēdējā mēneša laikā. Diemžēl saslimstības ziņā esam sestajā vietā Eiropas Savienībā.

4 nedēļu laikā pa 8% vidēji katru nedēļu saslimstības pieaugums, ja projicēsim šo pieaugumu uz turpmāko laika periodu vismaz līdz 1. jūnijam, tad 1.jūnijā mēs varētu sagaidīt 584 uz 100 tūkstošiem iedzīvotājiem kumulatīvo rādītāju.

Saistībā ar iepriekšējā komisijas sēdē izskanējušo aicinājumu, prezentācijā pastāsta par vīrusa izplatības ceļiem – 4 infekcijas izplatības ceļi. Pirmais – pilienu – cilvēks izdala lielus pilienus, pilieni tālu nelido, krīt, lido maksimums 2 metrus, tie inficē cilvēkus, kuri varētu būt 2 metru attālumā. Otrs – aerogēnais ceļš, cilvēks izdala tik mazus pilienus, kas ilgi uzturas gaisā, nekrīt, to saucam par aerosolu, infekciozo mākoni, tas izplatās telpā, tālu, var sasniegt cilvēkus, kas autobusā, klasē atrodas pietiekami tālu no inficētā. Nākamais – kontakta ceļš – vīrusa pilieni vai cilvēka izdalījumi no deguna, mutes, acīm, kas paliek uz priekšmetiem vai uz rokām, ja tiešs kontakts. Uz virsmām vīruss var izdzīvot, sākot no dažām stundām līdz vairākām dienām. Maz cilvēku, kuri inficējas tieši šādā veidā, jo pakāpeniski vīruss paliek ne sevišķi dzīvotspējīgs, krietni mazāks cilvēku skaits šādi inficējas. Daudzi zinātnieki vērš uzmanību uz to, ka nebūtu pareizi likt uzmanību uz virsmu dezinfekciju, nekā uz galveno infekcijas izplatības ceļu – pilieniem un aerogēno izplatības ceļu, kur svarīgi vēdināt, ventilēt, maskas lietot, nekā akcentēt virsmu dezinfekciju. Ceturtais – fekāliju orālais ceļš – vīruss izplatās arī ar fekālijām, bet tas nav pietiekami izplatīts. Cilvēks izdala pilienus, kad šķauda, klepo, runā, elpo – riskanti trīs momenti – skaļa runāšana, dziedāšana, aerobi vingrinājumi. Infekcijas avots – infekcioza persona bez vai ar simptomiem. Simptomu nav, divas dienas pirms simptomiem cilvēks ir ļoti infekciozs, desmit dienas ar simptomiem cilvēks arī varētu būt infekciozs. Jo jaunāks cilvēks, jo mazāka varbūtība, ka simptomi būtu izteikti. Var būt, ka simptomu nav, bet tas nenozīmē, ka cilvēks nav infekciozs, cilvēks tik un tā var izplatīt slimību. Lielākā daļa inficējas no personām, kurām kontakta brīdī nebija simptomu, tāpēc, cilvēkus aptaujājot, saka, ka nevienam cilvēkam, ar kuru bija kontaktā, nebija simptomu. Bezsimptomu formas ir bīstamas. Infekcijas ieejas vārti – vīruss organismā iekļūst caur degunu, mutes un acu gļotādu. Par inficēšanos ārpus telpām – visbiežāk inficēšanās notiek iekštelpās. Pierādījumu par respiratoru vīrusu izplatību ārpus telpām nav daudz. Veicināt profilaktisko nozīmi ārpus telpām var svaigs gaiss, saules ultravioletie stari varētu arī inaktivēt vīrusus.

Vai iespējams inficēties ārpus telpām un kādā veidā – tas notiek tad, kad cilvēki satiekas, pavada ilgāku laiku, vairāk nekā 15 minūtes kopā runājot, distances ir tuvas, lielie pilieni varētu sasniegt deguna, mutes, acu gļotādas blakusesošam cilvēkam, ja netiek lietota maska. Pilienu ceļam nav būtiska nozīme iekštelpas vai ārtelpas. Ja cilvēki pulcējas, drūzmējas, tas veicina tuvus kontaktus, ja cilvēki stāv rindā, ārpus telpām tuvu viens otram, tad tuvie kontakti ārpus telpām ir nozīmīgi. Svarīgi ir apstākļi – kad vide ārpus telpām varētu būt pielīdzināta situācijai iekštelpās – ir terases, kurām ir jumts, pagaidu sienas, šādas ārtelpas, kuras zināmā mērā norobežotas no ārējās vides, daļēji norobežota vide padara gaisu nekustīgu, ja gaiss ir nekustīgs, risks, ka aerosols lielākā daudzumā varētu veidoties, nekā, ja gaiss ir kustīgs un ir vējš. Neraugoties, ka terase, pastāv varbūtība inficēties, riski ir, daudz kas atkarīgs no varbūtības. Jo lielāka saslimstība, varbūtība ir lielāka, ka infekcijas avots parādīsies, kas vēl nezina, ka viņš ir infekcijas avots un infekcija varētu izplatīties. Ārtelpās, pie tuviem kontaktiem, ja drūzmēšanās un rindas, masku lietošana nepieciešama, pareizai lietošanai ir nozīme, komentē nepareizi lietotās sejas maskas.

**J.Rancāns** pateicas par skaidrojumu, ir vairāk informācijas par riskiem ārtelpās.

**A.Latkovskis** jautā par sportošanu ārpus telpām – ārā sportojot, vai ir kāds gadījums, kad kāds ir saslimis vai nodevis infekciju. Saslimšana sportojot parasti notiek iekštelpās, un tas vairāk saistīts ar uzturēšanos ģērbtuvēs, šaurās telpās. Bet nezina nevienu gadījumu, kur bērni un jaunieši no sporta skolām un klubiem, trenējoties ārtelpās, ka kāds būtu saslimis. Nav skaidrs, kas attur Izglītības un zinātnes ministriju, strādājot kopā ar Veselības ministriju, saskaņot un ļaut vairāk āra sporta aktivitātes. Nav atbalstījis to, ko atsevišķi deputāti izvirzījuši par sportošanu iekštelpās, jo pie šī saslimstības līmeņa neesam tam gatavi, bet nav skaidrs, kāpēc nevaram atļaut sportošanu, tajā skaitā, amatieru sacensības bez skatītājiem un ar visiem pārējiem nosacījumiem, kāpēc neejam uz priekšu tajā virzienā – sportošana ārpus telpām un amatieru sacensību atļaušana.

**J.Perevoščikovs** komentē par vispārējo situāciju – runājot par bērniem, daudz retāk nosaka infekciju, jo simptomi vieglāki, tas nenozīmē, ka bērni neinficējas, izmeklējam bērnus mazāk, nekā pieaugušus cilvēkus. Atsevišķi pētījumi uzrāda, ka bērnu inficēšanās ar Covid-19 ir pat biežāka, nekā pieaugušo. Sportojot ir grūti atdalīt – kāpēc bērns inficējies sporta laikā – vai pirms, pēc vai ģērbtuvē. Ārā sportojot, riski mazāki, bet vairāki speciālisti uzskata, ja, piemēram, notiek skriešana vai velobraukšana un inficētā persona brauc pirmā un otrā persona seko pietiekami ilgu laiku, tad tas, ko izelpo viens, var nonākt pietiekami pastāvīgi otrai personai elpceļos, riski pastāv. Kopumā riski ir krietni zemāki, svarīgi ievērot distanci, novērst pulcēšanos pirms un pēc sporta nodarbībām.

**J.Feldmane** papildina, ka šobrīd sportošana ārtelpās nav gluži aizliegta, ir ierobežots cilvēku skaits, kas savstarpēji pulcējas. Pārskatot ierobežojumus, iespēja sportot ir viens no prioritārajiem pasākumiem, kas tiktu izskatīts. Kā J.Perevoščikovs minēja, ja netiek ievērota distance, tāpat pastāv riski, cilvēkiem pulcējoties arī ārtelpās. Piekrīt, ka sportošana ārtelpās varētu būt viens no prioritārajiem pasākumiem, kur varētu ierobežojumu mazināšanu skatīt, jāskata kopumā ar citiem pasākumiem, nāk līdzi citas aktivitātes, ko cilvēki vēlētos veikt ārtelpās, arī neformālā izglītība, deju, dziedāšanas pulciņi un citi.

**J.Rancāns** cer un sagaida, ka riski tiks vērtēti. Ja pastāv risks, ka ir ģērbtuve, nav problēmu aizliegt, ka nevar izmantot ģērbtuves. Būtu jāiet uz šo risku pieeju, nevis vispārīgo.

***M.Možvillo*** *sēdes sarakstes platformā vaicā J.Perevoščikovam: 1. Vai saslimušo skaits ir unikālais, pirmo reizi vienai konkrētai personai noteikts pozitīvais rezultāts? 2. Vai ir atrisināts jautājums par smago pacientu nodalīšana pa saslimšanas grupām, piemēram, ar lauztu kāju stacionēts pacients, kuram ir pozitīvas Covid-19 analīzes, tiek pieskaitīta pie Covid-19 grupas, kā pamatsaslimšanas, nevis kā ar kājas traumu? 3. Kā izskaidrot faktus, ka par pozitīvu rezultātu pacients uzzina tikai pēc 3 dienām?*

**J.Perevoščikovs** atbild uz M.Možvillo jautājumiem – viens unikāls pacients ar Covid-19 infekciju uzskaitīts vienu reizi. Ja pacientam somatiska saslimšana, lauzta kāja un Covid-19, tās ir divas dažādas slimības, ja Covid-19 pirmo reizi atrasts, pacients tiks uzskaitīts par Covid-19 pacientu, neskatoties uz lauzto kāju. Covid-19 inficēšanās epizode un saslimšana ar Covid-19 uzskaitāma vienu reizi atsevišķi no citām diagnozēm. Atbildot uz trešo jautājumu norāda, ka jāskatās konkrētos apstākļus, parasti Covid-19 no laboratorijas testēšanas rezultātus saņem tajā pašā dienā, varbūt šeit stāsts par sociālās aprūpes centriem vai hospitalizētiem pacientiem, bet lielākoties cilvēki uzzina uzreiz, saņemot no laboratorijas savu testēšanas pārskatu.

**J.Rancāns** norāda, kad tikko sākās pandēmija, bija vairākas dienas, bet acīmredzot uz šiem jautājumiem ir atbildēts.

**I.Klementjevs** pateicas par prezentāciju. Tendence iet uz augšu pēdējās nedēļās, vai varam teikt, ka mums sākas trešais vilnis un, ja nesākas, vai joprojām ir otrais? Varbūt vajag mainīt metodes, taisīt ciet robežu, avio līnijas, lai vasarā varam sākt normāli dzīvot, jo vakcinēšana rāda 5 līdz 10 tūkstošus cilvēku dienā, līdz gada beigām vakcinācija mums notiks. Jautā Veselības ministrijas pārstāvjiem – ja ir jau vakcinējies ar Astra Zeneca, otra pote pēc diviem mēnešiem, izskanēja informācija, ka optimāli Astra Zeneca būtu uz trešā mēneša beigām, kāpēc pēc diviem mēnešiem, nevis trešā mēneša beigām. Ko potēs, ja Astra Zeneca aizliegta. Dānija pasludina, ka vēl vienu vakcīnu aizliedza – vai ņemsim no Dānijas, ko viņi aizliedza. Par sportošanu – nedzird, ka saslimstība būtu profesionālās sporta komandās, min piemērus. Ir daudz jautājumu, nevar saprast, ar ko atšķiras sportošana vai sacensību rīkošana no skriešanas parkā. Vai ejam stingri un ierobežojam visus pasākumus, vai turpinām dzīvot, kā citi. Mēs tikai profesionālām komandām atveram. Orientēšanās sports – kāpēc nevar orientēties, cilvēki skrien individuāli ar 30 sekundēm starpā, katrs nākamais virzās citā virzienā, nesaskries kopā. Nav datu par saslimstību sabiedriskajā transportā – parādās liels cipars, ka mājsaimniecībās, cilvēki brauc, vismaz 15 minūtes laika pavada sabiedriskajā transportā, kur var noķert vīrusu. Par sporta laukumiem – pandēmijas sākumā bija ar lentām ciet, tika tīrīts, tagad apkārt sporta vietām nav lentu, nav redzams, ka kāds tīra sporta trenažierus ārā.

**J.Feldmane** atbild, ka par Astra Zeneca nav aizlieguma vakcīnas lietošanā. Ņemot vērā atsevišķus nelabvēlīgus notikumus saistībā ar vakcīnas lietošanu, ir piesardzības pasākumi konkrētām cilvēku grupām, bet vakcīna nav aizliegta nekur Eiropas Savienībā, arī Dānijā. Vakcīna reģistrēta Eiropas Zāļu aģentūrā un tiek lietota. Revakcinācijai, valsts vakcinācijai vakcīna tiks lietota. Par valsts vakcinācijas intervālu – tiek rekomendēts 12. nedēļā vakcinēt, par to tiek skaidrots ārstniecības iestādēm, ka, vakcinējot 12. nedēļā, vakcinācijas efekts ir visoptimālākais, grūti komentēt, kāpēc I.Klementjeva minētajā gadījumā izvēlēts cits laiks. Rekomendē ārstniecības iestādēm noteikt 12 nedēļas. Katrā konkrētā gadījumā jāizrunā ar personu, kas veic vakcināciju, kādēļ tādu periodu izvēlējuši, var varbūt mainīt un pārskatīt šo rekomendāciju. Par ierobežojumiem norāda, ka vislielākie riski vīrusa izplatībai ir cilvēku savstarpējā pulcēšanās, distances neievērošana, pasākumi pamatā ir arī saistīti, lai to novērstu – papildu cilvēku mobilitāti un pulēšanos. Runājot par pārējo, tajā skaitā, inventāra tīrīšanu, šeit riski ir daudz mazāk nozīmīgi. Par sabiedrisko transportu – palielinoties iespējām cilvēkiem saņemt dažādus pakalpojumus, apmeklēt veikalus, doties uz terasēm spiediens uz sabiedrisko transportu palielinās. Joprojām spēkā nosacījums nodrošināt, lai transporta piepildījums nepārsniedz 50%, bet aizliegt cilvēkiem izmantot sabiedrisko transportu un tajā pašā laikā vērt vaļā pakalpojumus, tas nav savietojams. Protams, tiek runāts ar transporta pakalpojumu sniedzējiem par drošības ievērošanu. Arī pašiem cilvēkiem jāizvērtē, vai izmanot transportu, vai alternatīvas.

**I.Klementjevs** precizē par pieteikšanos vakcinācijai, laiku mainīšanas iespējām, konstatēto problemātiku.

**J.Feldmane** atbild, ka ņems vērā I.Klementjeva minēto problemātiku, centīsies informēt vakcinācijas vietas.

**R.Bergmanis** pateicas par prezentāciju, situācijas skaidrojumu. Jautā – ja mēs sasniegsim 50-60% vakcinēto, bet nesasniegsim 70%, vai ir plāns, kā rīkosimies. Vaicā par Igauniju – no ziņām publiskajā telpā redzējām, ka mēģinājām salīdzināties, kuriem labāk, kur ir noslēpums – kad Igaunijā bija sliktāk, ieviesa līdzīgus ierobežojumus, kādi mums jau ir ilgstoši, šobrīd Igaunija ir atkal daudz zemākā līmenī – vaicā, kāpēc tā ir. Saistībā ar sportu norāda, ka riskus vajadzētu izvērtēt, esam daudz runājuši, arī Sporta apakškomisijā, cilvēki neizpratnē, piemēram, par autotransporta sacensību amatieru līmenī rīkošanu. Ceram, ka cilvēki, saprotot, ka, ja tiktu ļauta sportošanas organizēšana, ievērotu pulcēšanās pirms un pēc ierobežojumus, kur ir lielākie riski. Ir arī daudz citi līdzīgi sporta veidi, piemēram, šaušanas sports. Ja nākamajā nedēļā valdība izskatīs prioritāri šo par sportu, tad būtu vērts padomāt par fleksiblāku pieeju, par to, kas daudzkārt arī komisijā runāts – nevadīties pēc principa, ka aizliedz visu. Sabiedrība nogurusi, tas varbūt mums ļautu kaut kādā veidā atgūties, izprast, cik svarīgi ievērot norādījumus, riskus mazināt.

**J.Rancāns** norāda, ka saistībā ar risku pieeju komisija jau bija aicinājusi ņemt pēc saraksta un vērtēt sporta veidus.

**J.Feldmane** komentē par rīcību, lai veicinātu sabiedrības vakcināciju, norāda, ka aizvadītajā nedēļā Ministru kabinetā tika apstiprināts informatīvais ziņojums par pasākumiem sabiedrības motivēšanai vakcinēties, viens no tiem – izņēmumi vakcinētām personām – šobrīd apstiprināts, ka izņēmumi skrīninga testu veikšanā, mājas karantīnas ievērošanā, bet perspektīvā, palielinoties vakcinācijas aptverei arī riska grupās, sasniedzot, piemēram, 40% aptveri, var tikt ieviesti plašāki izņēmumi jau, kā tika minēts, kultūras pasākumu apmeklēšanai, kas papildus veicinās sabiedrības vēlmi vakcinēties. Tiks turpināts skaidrojošais darbs, tāpat cilvēkiem, redzot, kāds ir efekts no vakcinācijas, ka nav būtisku nelabvēlīgu notikumu, ka cilvēki vakcinējas un ir pasargāti, tas būtiski ietekmē svārstīgo sabiedrības locekļu lēmumus. Arī, kā tika minēts – varētu tikt lemts par pienākumu vakcinēties konkrētās vietās nodarbinātajiem, kas saistīts ar augstu risku citiem cilvēkiem un tamlīdzīgi. Šādi pasākumi informatīvajā ziņojumā ir iekļauti. Par situāciju Igaunijā norāda, ka pasākumu efektivitātei ir divas puses – pasākumu noteikšana, ieviešana un sabiedrības sadarbība, iesaiste piesardzības pasākumu ievērošanā, iespējams, ka Igaunijā viena no pusēm efektīvāka. Par sportu piekrīt, ka būtu vērtējami riski, sportošanas ārā iespējas būtu vienas no pirmajām, kas, lemjot par piesardzības pasākumu mazināšanu, būtu izskatāmas.

**J.Rancāns** aicina sastādīt Veselības ministrijai kopā ar Izglītības un zinātnes ministriju sporta veidu sarakstu un pretī katram izlikt risku novērtējumu – tos, kur minimāli un nekādi riski, atļaut un iet tālāk, jo šī situācija kādu laiku turpināsies, tāpēc būtu vissaprātīgāk rīkoties pēc šādas pieejas. Aicina izteikties nākamās nozares.

**K.Līce** informē, ka no Ārlietu ministrijas puses šobrīd nav nekas piebilstams.

**I.Gorbačova-Ščogole** sniedz īsu pārskatu pār pēdējām četrām dienām, norāda, ka Valsts policija un Valsts robežsardze turpina veikt uzraudzību un kontroli par ierobežojumu ievērošanu valstī, veicot gan ikdienas, gan preventīvos pasākumus. Informē par Valsts policijas veiktajiem kontroles pasākumiem, veikto pārbaužu skaitu, uzsākto administratīvo pārkāpumu procesu skaitu, doto preventīvo norādījumu skaitu, tajā skaitā, veikto pārbaužu skaitu skaistumkopšanas jomā, sabiedriskajā transportā veiktās pārbaudes, veiktās pārbaudes publiskās vietās. Informē par Valsts robežsardzes darbu pēdējās četrās dienās, veiktajām pārbaudēm.

**R.Kārkliņš** informē, ka būtiskākais, kas ar pēdējiem grozījumiem Ministru kabineta noteikumos Nr.360 ietverts – tas ir regulējums attiecībā uz klātienes valsts pārbaudījumu norisi, pamatā tā ir centralizēto eksāmenu norise 12. klasēm – pēc jaunā regulējuma paredzēts, ka visi centralizētie eksāmeni noritēs klātienē bez kvantitatīviem ierobežojumiem attiecībā uz izglītojamo grupām, kas kārto eksāmenu, vienlaikus paredzēts, ka tas notiks, izmantojot gan izglītojamo, gan citu klātienē esošo personu testēšanu. Jau no 11. maija sākas pirmie centralizētie eksāmeni.

**V.Rakstiņš** informē, ka Nacionālie bruņotie spēki turpina sniegt atbalstu vakcinācijas procesā, koordinējot rindas pie vakcinācijas centriem. Pagājušajā nedēļā notestēti mobilie vakcinācijas punkti, paralēli turpinās plānošana sliktākajam scenārijam, turpinās iegādes un iepirkumi individuālās aizsardzības līdzekļiem. Lai atslogotu civilo medicīnas sistēmu, visi aizsardzības resorā strādājošie tiks vakcinēti caur Nacionālo bruņoto spēku resora ārstiem.

**M.Ošleja** informē, ka no Vides aizsardzības un reģionālās attīstības ministrijas puses nav papildu komentāru.

**U.Zariņš** papildina, ka ar pēdējiem grozījumiem Ministru kabineta noteikumos Nr.360 pēc Kultūras ministrijas ierosinājuma pieņemti trīs specifiski izņēmumi, kas ļauj strādāt izglītības jomā, kultūrizglītības jomā dejotājiem, horeogrāfiem, mēģināt lielākās grupās, nekā tas ir vispārējā izņēmumā noteikts. Arī vēstures studentiem apmeklēt arhīvu lasītavas, ņemot vērā, ka arhīvs nevar digitalizēt visus materiālus, neliela studentu daļa var apmeklēt arhīvu lasītavas. Tika dota iespēja teātra kritiķiem līdz 10 cilvēkiem apmeklēt izrāžu ģenerālmēģinājumus vai pirmizrādes, lai sagatavotu recenzijas un novērtētu teātra balvām norises. Noslēdzies pilotprojekts muzeju apmeklējumam, muzeji joprojām ir slēgti, bet Nacionālajam mākslas muzejam sadarbībā ar Veselības ministriju un Slimību profilakses un kontroles centru tika izstrādāts precizētais protokols drošam muzeja apmeklējumam, kopumā 4000 apmeklētāji varēja apmeklēt vienu muzeja izstādi. Vērtīga pieredze, kas ļaus labāk sagatavoties tam brīdim, kad muzeji varēs atsākt darbu.

**S.Armagana** informē, ka attiecībā uz informatīvo ziņojumu E.Siliņa izstāstīja, ka obligātā vakcinācija šobrīd nebūtu iespējama. Papildu informē, ka tieslietu jomā šogad jūnija sākumā būs pirmais centralizētais juristu kvalifikācijas eksāmens, kur attiecīgi tika pieņemti grozījumi Ministru kabineta noteikumos Nr.360, ka varēs notikt klātienē līdzīgi, kā skolēnu centralizētie eksāmeni, pirms tam veicot izglītojamo Covid-19 testēšanu.

**A.Dūdiņš**, papildinot iepriekš teikto, apliecina, ka Astra Zeneca vakcīnas darbojas labi, par to liecina arī saslimstības rādītāji sociālās aprūpes centros. Mērķtiecīgi un strauji virzās uz otrās vakcīnas saņemšanu, 482 darbinieki otro poti sociālās aprūpes centros un 1208 klienti saņēmuši. Turpina intensīvi monitorēt situāciju, rīt būs kārtējā Vislatvijas sociālās aprūpes centru sanāksme par šiem jautājumiem, īpašais akcents – uz testēšanas jautājumiem. Atbilstoši Ministru kabineta dotajam uzdevumam līdz 15. maijam sadarbībā ar kolēģiem Veselības ministrijā ir jāizstrādā jaunas vadlīnijas sociālās aprūpes centriem. Šobrīd intensīvs darbs notiek pie patversmju klientu vakcinācijas.

**V.A.Tērauda** vaicā Iekšlietu ministrijas pārstāvjiem jaunāko situācijas aprakstu, kas notiek patvēruma meklētāju izmitināšanas centrā “Mucenieki”, kur bija Covid-19 perēklis, kā tur iet, vai ir risinājums, lai jauni bēgļi vai patvēruma meklētāji nav jāievieto “Muceniekos”, kur Covid-19 perēklis.

**I.Gorbačova-Ščogole** atbild, ka ministrija var sagatavot un nosūtīt komisijai atbildes, jautājumi piefiksēti.

**J.Rancāns** aicina pāriet pie ekonomikas bloka, par sniegtajiem atbalsta pasākumiem. Dod vārdu Ekonomikas ministrijas pārstāvjiem, norāda, ka komisijā ir daudz zvanu par piemērošanu, par terasēm. Redzam, ka būtu vēlams šīm terasēm nebūt stikla sienām, lai būtu telpas vēdinātas un neveidotos iekštelpu efekts. Lūdz Ekonomikas ministriju iepazīstināt ar situāciju.

**Z.Liepiņa** informē, ka J.Salmiņš izstāstīs aktuālos makroekonomiskos datus, D.Butāne, kas strādā ar sabiedriskās ēdināšanas jautājumiem, pastāstīs par terasēm, kā ejam ar Ministru kabineta grozījumiem Nr.360.

**J.Salmiņš** informē par aktuālāko – lielākā atziņa, ka ekonomikā pašlaik bez lielām pārmaiņām, līdzīgas tendences, kā iepriekš rādīts, nav strauju izrāvumu un augšu, leju. Jau kopš marta vidus redzam konsekventi, ka bezdarba līmenis samazinās, tas ir zem 8%. Ja salīdzinām ar iepriekšējā gada maiju, esam jau zemākā līmenī, nākotnes perspektīvas bezdarba ziņā izskatās pietiekami labas. Mazumtirdzniecība martā pieauga par 4,1%, nozarē tas bija pirmais kāpums kopš pagājušā gada novembra. Galvenokārt to deva attālinātā tirdzniecība, interneta veikali, kur kāpums gada griezumā sasniedza gandrīz 50%, kas vērtējams, kā ļoti būtisks pieaugums. Pa grupām pieauga pārtikas patēriņš, degvielas mazumtirdzniecība, iedzīvotāji martā iegādājās vairāk augu, stādu, sēklu. Grupas, kur saglabājās mīnusi – apģērbi, apavi, arī farmācijas preces martā tika pirktas mazāk, nekā pirms gada. Iekšzemes kopprodukts – pagājušajā nedēļā Centrālās statistikas pārvalde publicēja ātro novērtējumu par pirmo ceturksni, kas ir mīnus 2,2%, ekonomika kopumā sarūk, ja skatāmies visu Covid-19 laiku, tad pagājušā gada 4. un šā gada 1. ceturksnis kritums ir abos 2 %, kas ir vērtējams, kā mērens kritums. Ražojošās nozarēs un eksportā situācija ir labāka, pakalpojumu nozarēs kritums 1. ceturksnī kopumā bijis 5%, pakalpojumu nozarē situācija ir grūtāka.

**D.Butāne** informē par terasēm. Atsaucoties uz iepriekš Saeimas pieņemto lēmumu un Operatīvās vadības grupā spriesto Ekonomikas ministrijai sadarbībā ar Veselības ministriju izstrādāt stingrākus nosacījumus terašu atvēršanai, ņemot vērā epidemioloģisko situāciju valstī, ir veikuši, virza šobrīd grozījumus ar vairākiem precizējumiem, drošības pasākumu pastiprinājumiem. Tas būtu personu skaita precizējums, tāpat jāizvieto publiski redzamā vietā informācija nevis tikai par uzņēmuma izvirzīto atbildīgo kontaktpersonu par drošības pasākumiem, bet arī pašvaldības policijas kontaktinformācija apmeklētājiem zināšanai, ja kāds pie blakus galdiņa neievēro noteikto. Ir pastiprināta distance, pastiprināts atgādinājums par pareizu masku lietošanu personālam un apmeklētājiem, izņemot laikā, kad persona ietur maltīti. Sadarbībā ar Veselības ministriju darba laika precizējums līdz pl.21, nevis līdz pl.22, kā tas bija iepriekš.

**J.Rancāns** aicina precīzus nosacījumus ievietot ministrijas mājaslapā, jo šobrīd uzņēmēji nesaprot, ir daudz zvanu uz komisiju. Aicina Valsts ieņēmumu dienesta pārstāvi izstāstīt par sniegtajiem atbalsta pasākumiem.

**M.Krievāne** prezentē aktuālos datus par periodu līdz 4. maijam – dīkstāves un subsīdijas atbalstiem, grantiem (*prezentācija pievienota pielikumā*).

**J.Rancāns** rezumē, ka komisija ir uzklausījusi visus par aktuālo situāciju, cer, ka deputātiem un medijiem ir vairāk informācijas par aktuālo situāciju, tendencēm, nākotnes izaicinājumiem. Situācija joprojām ir smaga, joprojām tiek pieņemti lēmumi infekcijas pārvaldībai, arī turpmāk tiks pieņemti. Mūsu cerība uz vakcinācijas tempa pieaugumu, sabiedrības locekļu godprātīgu ierobežojumu ievērošanu, apzināšanos, ka epidēmijas mazināšanās atkarīga no katra mūsu uzvedības. Pateicas visiem, kas strikti ievēro ierobežojumus, aicina visus būt atbildīgiem un izturēties ar izpratni pret ierobežojumiem.

**J.Rancāns** slēdz sēdi.

Komisijas priekšsēdētājs (paraksts\*) J.Rancāns

Komisijas sekretārs (paraksts\*) E.Šnore